Document ID: 32014D0057

KOMISJONI OTSUS,
4. veebruar 2014,
siseriikliku üleminekukava kohta, mille Ungari esitas kooskõlas Euroopa Parlamendi ja nõukogu direktiivi 2010/75/EL (tööstusheidete kohta) artikliga 32
(teatavaks tehtud numbri C(2014) 502 all)
(Ainult ungarikeelne tekst on autentne)
(2014/57/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 24. novembri 2010. aasta direktiivi 2010/75/EL tööstusheidete kohta (saastuse kompleksne vältimine ja kontroll), (1) eelkõige selle artikli 32 lõike 5 teist lõiku,
ning arvestades järgmist:
(1)
Ungari esitas direktiivi 2010/75/EL artikli 32 lõike 5 esimese lõigu kohaselt komisjonile oma siseriikliku üleminekukava 18. detsembri 2012. aasta kirjaga, mille komisjon sai e-postiga 28. detsembril 2012 (2).
(2)
Üleminekukava täielikkuse hindamisel leidis komisjon, et mitme seal esitatud seadme puhul puuduvad olulised andmed (näiteks esmase loa andmise kuupäev, kasutatud kütuse kogus, heitgaasi aasta keskmine vooluhulk ja arvutustes kasutatud hapnikusisalduse näitaja). Mõne üleminekukavas esitatud seadme kohta esitatud andmed ei langenud kokku nendega, mis Ungari esitas Euroopa Parlamendi ja nõukogu direktiivi 2001/80/EÜ (3) kohaselt 2010. aastal oma heiteinventuuris.
(3)
12. juunil 2013 saadetud kirjaga (4) palus komisjon Ungari ametiasutustel esitada puuduvad andmed iga seadme kohta ja selgitada, miks üks konkreetne seade üleminekukavasse lisati, samuti paluti kõrvaldada üleminekukava ja direktiivi 2001/80/EÜ kohase inventuuri vastuolud.
(4)
25. juuni 2013. aasta e-kirjaga (5) esitas Ungari komisjonile nõutud täiendava teabe ja selgitused.
(5)
Pärast üleminekukava ja täiendava teabe uut hindamist saatis komisjon 13. septembril 2013 Ungarile teise kirja, (6) milles ta palus kinnitada, et direktiivi 2010/75/EL artiklis 29 sätestatud liitmiseeskirju on õigesti kohaldatud, ning selgitada, kuidas määrati heitgaasi aasta keskmine vooluhulk ja kuidas arvutati selliste seadmete panus üleminekukavas esitatud ülemmääradesse, mida 2001.-2010. aasta vaatlusperioodil oli laiendatud. Komisjon palus selgitada ka põhjuseid, miks kasutati kahe seadme puhul teatavaid heite piirväärtusi.
(6)
Ungari teavitas 23. septembri 2013. aasta e-kirjas (7) komisjoni, et üks seade jäeti üleminekukavast välja, ja kinnitas, et ülejäänud seadmete puhul kohaldati direktiivi 2010/75/EL artiklis 29 sätestatud liitmiseeskirju õigesti. Samuti selgitas Ungari meetodit, mille järgi arvutati heitgaasi vooluhulk kütuseliigi kohta, ja esitas põhjendused, miks kohaldati konkreetseid heite piirväärtusi, lisaks parandas Ungari teatavad vead.
(7)
4. oktoobril 2013 saadetud kirjas (8) palus komisjon veel selgitada heitgaasi aasta keskmist vooluhulka käsitlevaid andmeid ja nende arvutamise meetodit viie seadme puhul. Ungari esitas selle teabe 10. oktoobril 2013 saadetud kirjas (9). Pärast esitatud andmete kontrollimist ja leidmist, et kahe seadme puhul esineb ikka ebatäpsusi, palus komisjon 15. oktoobril 2013 saadetud kirjas (10) Ungari ametiasutusi, et nad kontrolliksid veel kord nende seadmete kohta tehtud arvutusi.
(8)
18. oktoobril 2013 saadetud kirjas (11) esitas Ungari korrigeeritud andmed nende kahe seadme heitgaasi aasta keskmise vooluhulga kohta ja selgituse vastavalt komisjoni rakendusotsusele 2012/115/EL (12).
(9)
Seepärast hindas komisjon Ungari üleminekukava vastavalt direktiivi 2010/75/EL artikli 32 lõigetele 1, 3 ja 4 ning rakendusotsusele 2012/115/EL.
(10)
Komisjon uuris eelkõige andmete kooskõla ja õigsust, eeldusi ja arvutusi, mida kasutati iga põletusseadme panuse määramiseks üleminekukavaga hõlmatud põletusseadmete heitkoguste ülemmääradesse, mis on esitatud üleminekukavas, ning analüüsis, kas kava sisaldab eesmärke ja vastavaid sihttasemeid, kõnealuste eesmärkide saavutamise meetmeid ja ajakava ning seiremehhanismi, millega hinnatakse vastavust direktiivi nõuetele tulevikus.
(11)
Esitatud täiendava teabe põhjal leidis komisjon, et heite ülemmäärad aastateks 2016 ja 2019 on arvutatud asjakohaste andmete alusel ning valemid ja arvutused on õiged. Ungari on esitanud piisavalt teavet heite ülemmäärade saavutamiseks võetavate meetmete, seire ja komisjonile üleminekukava rakendamisest aruandmise kohta.
(12)
Komisjon on veendunud, et Ungari ametiasutused on võtnud arvesse direktiivi 2010/75/EL artikli 32 lõigete 1, 3 ja 4 ning rakendusotsuse 2012/115/EL sätteid.
(13)
Üleminekukava rakendamine ei tohiks piirata muude kohaldatavate siseriiklike ja liidu õigusnormide kohaldamist. Eelkõige peaks Ungari üleminekukavaga hõlmatud põletusseadmete jaoks üksiklubade tingimuste kehtestamisel tagama, et ei rikutaks nõudeid, mis on sätestatud muu hulgas direktiivis 2010/75/EL, Euroopa Parlamendi ja nõukogu direktiivis 2008/50/EÜ (13) ning Euroopa Parlamendi ja nõukogu direktiivis 2001/81/EÜ (14).
(14)
Direktiivi 2010/75/EL artikli 32 lõike 6 kohaselt peab Ungari teavitama komisjoni kõikidest üleminekukavas tehtavatest muudatustest. Komisjon peaks hindama, kas muudatused vastavad direktiivi 2010/75/EL artikli 32 lõigete 1, 3 ja 4 ning rakendusotsuse 2012/115/EL sätetele,
ON VASTU VÕTNUD KÄESOLEVA OTSUSE:
Artikkel 1
1. Direktiivi 2010/75/EL artikli 32 lõigete 1, 3 ja 4 ning rakendusotsuse 2012/115/EL sätete alusel ei esitata vastuväiteid siseriikliku üleminekukava kohta, mille Ungari esitas komisjonile 28. detsembril 2012 vastavalt direktiivi 2010/75/EL artikli 32 lõikele 5 ja mida muudeti vastavalt täiendavale teabele, mis saadeti 25. juunil 2013, 23. septembril 2013, 10. oktoobril 2013 ja 18. oktoobril 2013 (15).
2. Siseriikliku üleminekukavaga hõlmatud seadmete nimekiri, saasteained, millega seoses on osutatud seadmed hõlmatud, ning kohaldatavad heite ülemmäärad on esitatud lisas.
3. Üleminekukava rakendamine Ungari ametiasutuste poolt ei vabasta Ungarit kohustusest järgida direktiivi 2010/75/EL sätteid, milles on käsitletud kavaga hõlmatud üksikute põletusseadmete heiteid, ega muude asjakohaste Euroopa Liidu keskkonnaalaste õigusaktide sätteid.
Artikkel 2
Kui siseriiklikus üleminekukavas tehakse edaspidi muudatusi, millest Ungari teavitab komisjoni, hindab komisjon, kas muudatused on kooskõlas direktiivi 2010/75/EL artikli 32 lõigete 1, 3 ja 4 ning rakendusotsuse 2012/115/EL sätetega.
Artikkel 3
Käesolev otsus on adresseeritud Ungarile.
Brüssel, 4. veebruar 2014

Labels: 18
1
20